钦定古今图书集成/理学汇编/文学典/第191卷 > 严有翼艺苑雌黄 > 《金错刀》
## 钦定古今图书集成/理学汇编/文学典/第191卷 > 严有翼艺苑雌黄 > 《金错刀》

张平子《四愁诗》云：“美人赠我金错刀，何以报之英琼
瑶。”金错刀，王莽所铸钱名。莽居摄，变汉制，以周钱有
子母相权，于是更造大钱，径寸二分，重十二铢，文曰
大钱五十。又造契刀，其环如大钱，身形如刀，长二寸，
文曰“契刀五百”；错刀，以黄金错，其文曰“一刀直五千。”
与五铢钱凡四品并行。杜子美《对雪》诗：“金错囊徒罄，
银壶酒易赊。”韩退之《潭州泊船》：“闻道松醪贱，何须吝错刀。”皆谓是也。或注《四愁诗》引《续汉书》：“佩刀，诸侯王
以金错环。”恐与王莽所铸错刀又别。